Diario Oficial de Galicia

venres, 11 de xaneiro de 2008

III. OUTRAS DISPOSICIÓNS

Número do Dog:
8

Páxina do Dog:
705

Data da Disposición:
27 de decembro de 2007

Sección:
III. OUTRAS DISPOSICIÓNS

Organismo:
CONSELLERÍA DE INNOVACIÓN E INDUSTRIA

Rango:
Orde

Título:

Orde do 27 de decembro de 2007 pola que se establecen as bases reguladoras para a concesión, en réxime de concorrencia competitiva, de subvencións a empresas galegas do sector téxtil-moda-confección para a realización de actuacións e estratexias de promoción e internacionalización, e se procede á súa convocatoria (IN515B).

A política desenvolvida pola Consellería de Innovación e Industria, no marco das competencias que lle atribúe o Decreto 231/2006, do 23 de novembro, polo que establece a súa estrutura orgánica, está dirixida a apoiar a promoción e internacionalización do tecido produtivo galego, incentivando o desenvolvemento de estratexias que contribúan ao dimensionamento e capacidade das empresas galegas no mercado doméstico e internacional.

A industria do sector téxtil-moda-confección, afectada por unha intensa deslocalización, está a sufrir un proceso de transformación para adaptar as súas tradicionais estruturas ás novas exixencias mundiais, en orde a acometer os importantes retos de competitividade que ten que afrontar, apostando por estratexias baseadas, principalmente, en factores tales como deseño, innovación, control da calidade, apoio á imaxe de marca, cooperación, uso das novas tecnoloxías, loxística….etc., factores todos eles que, en definitiva, achegan valor engadido con respecto aos seus competidores no contorno internacional e facilitan o abandono, con carácter gradual, da idea de competir tan só en produción manufactureira.

Tendo en conta que as actuais circunstancias do mercado inflúen, sen dúbida ningunha, na evolución deste sector en Galicia, xa maduro e tradicional, faise preciso camiñar cara a un modelo onde a integración das actividades comerciais no conxunto das funcións da empresa, a elección da canle de distribución adecuada, o nome propio, a busca de novos segmentos de mercado e de novos produtos máis a capacidade de rápida adaptación e resposta ás necesidades e requirimentos do consumidor, permitiralle xerar ás empresas da confección galega o dimensionamento e capacidade necesaria para operar nos mercados, incidindo, na súa vez, na creación dun sector innovador, produtivo, diversificado, competitivo e internacionalizado.

Neste senso, os obxectivos desta orde están dirixidos a promover o desenvolvemento de actuacións que estimulen o crecemento e estabilidade das empresas téxtiles galegas fóra da nosa comunidade, mediante o apoio preciso ás actuacións de difusión, de promoción e de acceso aos mercados, complementarias do esforzo industrial levado a cabo para o desenvolvemento de estratexias xeradoras de vantaxes competitivas para un sector que se move nun contexto cada vez máis internacional e globalizado.

Con esta finalidade, a Consellería de Innovación e Industria a través da súa Dirección Xeral de Promoción Industrial e da Sociedade da Información, acorda realizar unha convocatoria de axudas ás empresas galegas do sector téxtil-moda-confección para a realización de actuacións e estratexias de promoción e internacionalización.

Por todo isto, e no uso das facultades que me foron conferidas,

DISPOÑO:

Artigo 1º.-Convocatoria e bases reguladoras.

1. Esta orde ten por obxecto aprobar as bases polas que se rexerá a concesión das subvencións da Consellería de Innovación e Industria para apoiar a realización de actuacións e estratexias no ámbito da promoción e internacionalización, que incidan na capacidade competitiva das empresas galegas do sector téxtil-moda-confección, e que se inclúen como anexo I.

2. Así mesmo, por medio desta orde convócanse as devanditas subvencións para o ano 2008 (Procedemento administrativo IN515B).

3. Esta orde tramítase como expediente anticipado de gasto, polo que a súa eficacia queda condicionada á existencia de crédito axeitado e suficiente de acordo co disposto no artigo 3 da Orde do 11 de febreiro de 1998, pola que se regula a tramitación anticipada de expedientes de gasto.

Artigo 2º.-Solicitudes.

1. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo II, anexo III e, se é o caso, no anexo IV desta orde, que irá acompañada dos documentos que se especifican no artigo 5 das bases reguladoras.

2. Os formularios de solicitude de axuda deberán ser obtidos, cubertos, aceptados e impresos necesariamente polo solicitante, a través da aplicación informática Internet Expres (procedemento IN515B) establecida na Oficina virtual desta consellería, sita no enderezo da internet http://www.conselleriaiei.org/. Tamén pode accederse desde o enderezo http://www.xunta.es/ da Xunta de Galicia, facendo uso do enlace Consellerías.

Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes.

Poderanse cubrir e obter os formularios ata as 24 horas do día anterior ao da data de finalización do prazo de presentación de solicitudes.

Os anexos II, III e IV desta convocatoria publícanse no Diario Oficial de Galicia (DOG) exclusivamente para efectos informativos, sendo necesario empregar a aplicación informática para a obtención dos formularios de solicitude. Non serán admitidas a trámite as solicitudes que non cumpran o aquí indicado.

Artigo 3º.-Prazo e lugar de presentación das solicitudes.

1. O prazo de presentación de solicitudes será dende o día seguinte ao da publicación desta orde no DOG ata o 20 de febreiro de 2008, ambos os dous incluídos.

2. As solicitudes presentaranse preferentemente nos rexistros da Consellería de Innovación e Industria, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que, neste último caso, se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (en adiante Lei 30/1992).

Artigo 4º.-Prazo de duración do procedemento de concesión.

Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 9 meses.

Dentro deste prazo, e dado o carácter de concorrencia competitiva da convocatoria, poderanse realizar mediante publicación no Diario Oficial de Galicia os requirimentos de emenda de erros nas solicitudes, así como as notificacións das resolucións correspondentes.

Artigo 5º.-Información aos interesados.

Sobre este procedemento administrativo, que ten o código IN515B, poderase obter documentación normalizada ou información adicional na Dirección Xeral de Promoción Industrial e da Sociedade da Información, a través dos seguintes medios:

a) Páxina web oficial da consellería (www.conselleriaiei.org), no seu punto de axudas e na oficina virtual.

b) Os teléfonos 981 54 55 35 e 981 54 55 99 da Dirección Xeral de Promoción Industrial e da Sociedade da Información e o fax 981 54 47 06.

c) O enderezo electrónico [email-masked]

d) Presencialmente.

Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 41.

Disposicións derradeiras

Primeira.-Habilitación para o desenvolvemento.

Facúltase a directora xeral de Promoción Industrial e da Sociedade da Información para que dite as disposicións que sexan precisas para o desenvolvemento e aplicación desta orde.

Segunda.-Entrada en vigor.

Esta orde entrará en vigor o día seguinte ao da súa publicación no Diario Oficial de Galicia.

Santiago de Compostela, 27 de decembro de 2007.

Fernando Xabier Blanco Álvarez
Conselleiro de Innovación e Industria

ANEXO I

Bases reguladoras para a concesión, en réxime de concorrencia competitiva, de subvencións a empresas galegas do sector téxtil-moda-confección para a realización de actuacións e estratexias de promoción e internacionalización (IN515B)

Artigo 1º.-Obxecto e réxime das subvencións.

1. As subvencións reguladas por estas bases teñen por obxecto incentivar o desenvolvemento de actuacións e estratexias de difusión, promoción e acceso a mercados, xeradoras de vantaxes competitivas que incidan na proxección e posicionamento das empresas galegas do sector téxtil-moda-confección nos mercados externos a Galicia, tanto estatais como internacionais.

2. O procedemento de concesión desta subvención tramitarase en réxime de concorrencia competitiva e quedará suxeito ao Regulamento (CE) nº 1998/2006 da Comisión, do 15 de decembro, relativo á aplicación dos artigos 87 e 88 do Tratado ás axudas de minimis (DOUE do 28-12-2006).

Artigo 2º.-Actuacións e gastos subvencionables.

1. Descrición das actuacións e gastos subvencionables.

Segundo o obxecto e réxime das subvencións recollidos nestas bases reguladoras consideraranse subvencionables os tres tipos de actuacións que se describen a continuación:

Tipo a) Actuacións de difusión:

As axudas destinaranse a cubrir os gastos derivados da execución das seguintes actuacións:

Subtipo a.1 Actuacións de difusión e divulgación con fins promocionais realizados a través de campañas ou insercións en medios de comunicación, sempre que a súa difusión se realice fóra da Comunidade Autónoma de Galicia.

Subtipo a.2 Actuacións de difusión e divulgación con fins promocionais realizadas a través da elaboración de material promocional como catálogos, folletos e similares, en calquera soporte, que conteñan información da empresa beneficiaria e que contribúan á divulgación e coñecemento dos seus produtos fóra do ámbito da Comunidade Autónoma de Galicia.

Gastos subvencionables.

Terán a consideración de gastos subvencionables todos os relativos ao deseño, elaboración, edición, tradución, impresión e, se é o caso, a inserción.

Na edición de elementos divulgativos e material promocional (a1 e a2) poderase empregar calquera idioma estranxeiro. En todo caso, será obrigatorio o emprego do idioma galego sempre que se utilice o castelán ou calquera outra lingua cooficial do Estado; poren, con carácter excepcional, no caso exclusivo de campañas e insercións en medios de comunicación (a1) e logo de xustificación razoada na memoria presentada polo solicitante, poderase limitar esta obriga á inclusión, nos textos, de referencias en galego.

Tipo b). Actuacións de promoción:

As axudas destinaranse a cubrir os gastos derivados da execución das seguintes actuacións:

Subtipo b.1 Participación en feiras, desfiles, certames e outros eventos expositivos sectoriais de carácter profesional que se celebren fóra do ámbito da Comunidade Autónoma de Galicia.

Gastos subvencionables.

Neste caso terán a consideración de gastos subvencionables o alugamento de espazos e servizos; a construción, montaxe e decoración de postos; o transporte do material de exposición; inscrición e seguro obrigatorio; inserción no catálogo da feira; estilismo; fotografía; modelos; os traballos de gabinetes de comunicación específicos para o evento e, cando se trate de asistencia a feiras e eventos no estranxeiro, a contratación de intérpretes.

Subtipo b.2 Corners e show-rooms localizados nos mercados internacionais, en orde a favorecer a promoción a través de exposicións permanentes. Os corners deberán estar localizados en grandes superficies.

Gastos subvencionables.

Terán a consideración de gastos subvencionables os alugueres de espazo e, por unha soa vez e mercado, os traballos de gabinetes de comunicación específicos para estas actuacións. Con respecto aos corners, tamén será subvencionable por unha soa vez e mercado, o deseño, a construción e a decoración.

Tipo c) Actuacións de acceso a mercados:

Subtipo c.1. Estratexia de penetración nos mercados externos a Galicia a través da expansión dunha marca: elaboración dun proxecto de expansión de marca dirixida aos mercados de fóra da Comunidade Autónoma de Galicia, como vía de acceso, comunicación e fidelización; así como a materialización dos acordos con terceiros.

Gastos subvencionables:

-Os gastos de consultoría externa e asistencia técnica que engloblen o desenvolvemento dos traballos necesarios para a elaboración do proxecto, tales como a análise e definición de:

Viabilidade técnica, comercial e económico-financeira do proxecto.

Requirimentos técnicos, comerciais ou loxísticos.

Busca e localización de aliados estratéxicos.

-Gastos de asesoramento xurídico e legal que se deriven da elaboración do proxecto.

-Os gastos de rexistro e notariais que se deriven da formalización de acordos.

-Os gastos de rexistro, notariais e de asesoramento que estean referidos a proxectos realizados con anterioridade só poderán ser obxecto de subvención se se achega o proxecto de referencia. Neste caso, non se admitirán os gastos de asesoramento xurídico e legal que se deriven da elaboración do proxecto.

Subtipo c.2. Estratexia de penetración nos mercados internacionais a través de licenzas de marca: elaboración dun proxecto que englobe o estudo de novas liñas de negocio amparadas en licenzas de marca orientadas ao acceso aos mercados internacionais, así como a materialización dos acordos con terceiros. Os solicitantes terán que ser os titulares das marcas galegas que cumpran cos requisitos establecidos no artigo 4 das bases reguladoras.

Gastos subvencionables:

-Os gastos de consultoría externa e asistencia técnica que engloblen o desenvolvemento dos traballos necesarios para a elaboración do proxecto, tales como a análise e definición de:

Viabilidade técnica, comercial e económico-financeira do proxecto.

Requirimentos técnicos, comerciais ou loxísticos.

Busca e localización de aliados estratéxicos.

-Gastos de asesoramento xurídico e legal que se deriven da elaboración do proxecto.

-Os gastos de rexistro e notariais que se deriven da formalización de acordos.

-Os gastos de rexistro, notariais e de asesoramento que estean referidos a proxectos realizados con anterioridade só poderán ser obxecto de subvención se se achega o proxecto de referencia. Neste caso, non se admitirán os gastos de asesoramento xurídico e legal que se deriven da elaboración do proxecto.

2. Consideracións xerais sobre os gastos subvencionables.

Con carácter xeral e de acordo co establecido no artigo 29 da Lei 9/2007, do 13 de xuño, de subvencións de Galicia (en adiante Lei 9/2007), considéranse gastos subvencionables aqueles que, de xeito indubitable, respondan á natureza da actividade subvencionable.

Os gastos subvencionables deberán estar realizados e efectivamente pagados entre o 1 de xaneiro de 2008 e a data límite de xustificación establecida no artigo 18º destas bases reguladoras, coa excepción dos gastos efectuados en 2007 exixidos en concepto de anticipo para a participación en eventos expositivos de 2008. Todos os investimentos deberán estar plenamente realizados, operativos e verificables na data límite de xustificación do proxecto.

En ningún caso o custo de adquisición dos gastos subvencionables poderá ser superior ao valor de mercado. Así mesmo, a comisión de valoración poderá considerar como non subvencionables, ou limitar a súa porcentaxe en relación ao investimento subvencionable total da actuación, á vista das solicitudes presentadas, aqueles conceptos que se consideren menos críticos para o normal desenvolvemento da actuación.

Os provedores dos bens ou servizos, están suxeitos ás condicións legais sobre a subcontratación de actividades subvencionadas citadas no artigo 17º destas bases reguladoras, e en todo caso, non poderán estar vinculados coa entidade solicitante ou con seus órganos directivos e xestores, agás que concorran as circunstancias previstas no artigo 27. 7 d) da Lei 9/2007.

As entidades deberán identificar nas súas solicitudes o tipo e subtipo que se correspondan coas actuacións subvencionables que se presentan.

3. Actuacións e gastos non subvencionables.

Quedan expresamente excluídos do ámbito de aplicación desta orde os gastos seguintes:

-Os gastos de persoal e calquera outro derivado da actividade habitual da empresa solicitante.

-Os custos de mailings, invitacións, regalos promocionais e os relativos á celebración de cocktails e actos análogos.

-Deseño e creación de páxinas web.

-O imposto sobre valor engadido (IVE).

-Gastos de actuacións realizadas ou dirixidas ao ámbito da Comunidade Autónoma galega.

-Viaxes e aloxamentos.

-Aqueles gastos que resulten de carácter xeralista ou non estean expresamente referidos á actuación concreta que se propón para a subvención.

-Folletos e outro material que non estean dirixidos estritamente a fins promocionais.

-No que se refire á participación en feiras internacionais, non se apoiarán aquelas actuacións que coincidan coas actuacións proxectadas no marco do plan de fomento das exportacións galegas (FOEXGA) que se desenvolve conxuntamente pola Consellería de Innovación e Industria e as Cámaras de Comercio, Industria e Navegación galegas.

-Aqueloutros que non estean directamente vinculados coa realización da actuación subvencionable.

Artigo 3º.-Financiamento e concorrencia.

1. Para a concesión das axudas que terán a modalidade de subvención, destinaranse, dos fondos propios da Comunidade Autónoma de Galicia, o crédito correspondente á aplicación orzamentaria que se menciona:

Aplicación Denominación Ano 2008 (euros)

10.04.741A.770.3 Achegas para a promoción 2.000.000
e internacionalización do sector
téxtil-confección

Total: 2.000.000

Este importe entenderase máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións, de acordo coa orde de prelación de solicitantes que resulte da aplicación dos criterios do artigo 10º destas bases reguladoras.

2. Baixo esta convocatoria, en ningún caso poderá concederse a un mesmo solicitante, unha subvención por máis de 100.000 euros nin superior ao 50% do investimento subvencionable.

3. Ao estar este réxime de axudas suxeito ao Regulamento (CE) nº 1998/2006 relativo a axuda de minimis (DOUE 28-12-2006), deberase garantir que, no caso de recibir o beneficiario outras axudas suxeitas ao réxime de minimis, non se supera o límite de 200.000 euros nun período de tres exercicios fiscais (2006, 2007 e 2008). Estes límites aplicaranse independentemente da forma da axuda de minimis ou do obxectivo perseguido. O período determinarase tomando como referencia os dous exercicios fiscais anteriores e o exercicio fiscal en curso, de acordo co establecido no artigo 2 do citado regulamento.

4. As axudas previstas nesta orde serán incompatibles con calquera outras das reguladas por esta consellería para os mesmos gastos subvencionables.

5. O importe da subvención en ningún caso poderá ser de tal contía que, illadamente ou en concorrencia con outras subvencións ou axudas doutras administracións públicas ou doutros entes públicos ou privados, nacionais ou internacionais, supere o 50% do custo total da actividade que vai desenvolver o beneficiario.

Artigo 4º.-Beneficiarios.

1. Poderán ser beneficiarios das subvencións, sen prexuízo de reunir os demais requisitos establecidos nestas bases, as empresas privadas de carácter industrial pertencentes ao sector téxtil-moda-confección, con domicilio social na Comunidade Autónoma de Galicia, xa sexan persoas físicas ou xurídicas.

Os beneficiarios deberán reunir os requisitos que fundamentan a concesión así como os demais que se prevexan nesta orde e na normativa aplicable.

2. Non poderán acadar a condición de beneficiario aqueles solicitantes nos cales concorra algunha das circunstancias previstas no artigo 10 da Lei 9/2007. A acreditación de non estar incursa nas ditas prohibicións realizarase mediante declaración responsable da empresa interesada que se presentará ao mesmo tempo que a solicitude, tal como se recolle no anexo III.

Artigo 5º.-Solicitudes.

1. As solicitudes para participar no procedemento de concesión das subvencións presentaranse na forma e prazo que se indican no artigo 3 da orde de convocatoria.

2. Xunto coas solicitudes deberá achegarse a seguinte documentación, tendo en conta que a documentación dos puntos 2.1, 2.3, a memoria xustificativa da elección de ofertas de provedores que se recolle no punto 2.4 e mais os proxectos que resultan das actuacións de acceso a mercados recollidas no tipo c) do artigo 2º.1 das bases reguladoras, redactarase en galego asinando o anexo IV que se relaciona a continuación, por comprometerse á utilización da lingua galega en todas as relacións que o interesado manteña coa Administración autonómica como consecuencia deste procedemento administrativo:

2.1. Formularios normalizados de solicitude compostos polos anexos II, anexos III e, se é o caso, anexo IV, obtidos a través da aplicación informática sinalada no artigo 2º da convocatoria, debidamente asinados polo/s representante/s legal/is da entidade correspondente:

2.1.a) Anexo II (modelo normalizado da solicitude).

Inclúe datos identificativos do solicitante e das actuacións subvencionables.

2.1.b) Anexo III (modelo de declaración responsable), contendo as seguintes declaracións:

-Declaración expresa de que os datos que figuran na solicitude e demais documentación son certos e que a empresa solicitante pertence a categoría de microempresa, pequena, mediana ou gran empresa, de acordo co cumprimento dos criterios establecidos pola Recomendación da Comisión Europea do 6 de maio de 2003.

-Declaración expresa de que coñece e admite as condicións da convocatoria e cumpre cos requisitos establecidos nesta.

-Declaración expresa de non estar incurso en ningunha das circunstancias previstas no artigo 10 da Lei 9/2007.

-Declaración expresa de que respecta a prohibición de subcontratación cos provedores de bens ou servizos nos que recaian algunha das condicións establecidas no artigo 27 da Lei 9/2007 e de que os provedores non están vinculados coa entidade solicitante ou con algún dos seus órganos directivos ou xestores (de estar vinculados, farase constar de maneira expresa neste punto).

-Declaración expresa sobre a concesión ou solicitude doutras axudas ou subvencións para o mesmo proxecto e conceptos, procedentes de calquera Administración ou entes públicos, nacionais ou internacionais.

-Declaración expresa sobre a concesión ou solicitude doutras axudas por calquera concepto suxeitas ao réxime de minimis nos anos fiscais 2006, 2007 e 2008.

-Declaración expresa sobre a súa actividade principal e sobre o grupo e epígrafe do imposto de actividades económicas que corresponda.

-Declaración expresa do coñecemento de que a solicitude da axuda leva consigo a autorización para que o órgano xestor solicite as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda; ou sobre a denegación da dita autorización.

2.1.c) (Anexo IV modelo de compromiso voluntario coa utilización da lingua galega).

-Declaración voluntaria no caso de comprometerse coa utilización da lingua galega en todas as relacións que o interesado manteña coa Administración autonómica como consecuencia deste procedemento administrativo así como, nos elementos que se deriven da materialización das actuacións subvencionables (neste caso deberá redactarse en galego a documentación que figura nos puntos 2.1, 2.3, a memoria xustificativa da elección das tres ofertas de provedores recollida no punto 2.4 e mais os proxectos que resulten das actuacións de acceso a mercados recollidas no tipo c) do artigo 2º.1 das bases reguladoras), de acordo co establecido no artigo 6.3º da Lei 3/1983, do 15 de xuño, de normalización lingüística. A sinatura desta declaración é independente da obriga da utilización da lingua galega nos casos e circunstancias que se recollen no artigo 2º, como requisito necesario para que as actuacións sexan subvencionables.

Estes formularios presentaranse sen engadir novos datos e sen realizar emendas nin riscaduras no seu formato orixinal, o que será causa de inadmisión a trámite.

2.2. Documentación xurídico-administrativa da empresa solicitante (orixinal ou copia compulsada) que deberá estar en vigor:

2.2.a) Escritura pública de constitución e estatutos, modificacións posteriores, se é o caso, e acreditación da súa inscrición no rexistro correspondente.

2.2.b) CIF da entidade solicitante. Se o CIF a presentar dispón de código electrónico de verificación coa AEAT, poderá presentar o documento sen compulsar.

2.2.c) Documentos públicos acreditativos de poder suficiente para actuar ante a Administración pública en nome e representación dunha persoa xurídica. Estes documentos deberán ser os de outorgamento do poder ou, de ser o caso, os do nomeamento do representante. Esta documentación, que deberá estar en vigor na data de presentación da solicitude, ten que presentarse íntegra e nela deberá figurar expresamente a súa inscrición no rexistro que legalmente lle puidera corresponder.

2.2.d) De ser o caso, se o solicitante é un empresario individual, DNI, NIE ou documento que acredite a personalidade.

2.2.e) No caso que se solicite subvención para a actuación de acceso a mercados recollida no subtipo c.2 do artigo 2º.1 das bases reguladoras, acreditación do rexistro da marca galega.

De acordo co disposto no artigo 35.f) da Lei 30/1992, non será necesario presentar a documentación xurídico administrativa que xa se atope en poder desta consellería, sempre que se manteña vixente e se identifique nos formularios de solicitude o ano de presentación e o código de procedemento administrativo para o que foi presentada.

No suposto de imposibilidade material de obter a documentación conforme o punto anterior ou se se constatase a súa invalidez, o órgano competente poderá requirir ao solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.

2.3. Documentación técnica relativa ás actuacións que se presentan (orixinal ou copia compulsada), que deberá cumprir co disposto no punto seguinte:

Memoria técnica explicativa, na que se detallarán todos os aspectos inherentes ao desenvolvemento das actuacións que serán obxecto de valoración competitiva conxunta. Para facilitar a súa elaboración, así como a súa valoración, recoméndase seguir o índice que se pública como anexo V.

2.4. Documentación económica identificativa das contías dos investimentos.

Segundo o artigo 29.3º da Lei 9/2007, no caso de que o importe do investimento (sen IVE) supere a contía de 12.000 euros, o solicitante deberá obter e achegar xunto coa solicitude copia de, como mínimo, tres ofertas de diferentes provedores con carácter previo á contracción de compromiso para a prestación do servizo ou a entrega do ben. Considerando o anterior, deberá achegarse a documentación disposta nos parágrafos seguintes:

2.4.a) Copia ordenada de todos e cada un dos orzamentos e ofertas detalladas dos investimentos sobre os que se solicita a axuda, obtidos dos provedores seleccionados polo solicitante, con independencia da contía dos investimentos. Non terán a consideración de orzamentos, as estimacións de gastos realizadas polo solicitante e que carezan do soporte da oferta do provedor ou tarifa oficial do gasto.

2.4.b) De ser o caso, por superarse a contía de 12.000 €, copia ordenada de todos e cada un dos orzamentos e ofertas que non foron seleccionadas polo solicitante para a realización do proxecto.

2.4.c) De ser o caso, por superarse a contía de 12.000 €, memoria económica xustificativa da elección dos provedores, nos seguintes casos:

-Cando a elección do provedor non recaia na oferta económica máis vantaxosa, das tres que, como mínimo, obtivo o solicitante.

-Cando, polas especiais características dos gastos subvencionables, non exista no mercado suficiente número de entidades que o subministren ou presten.

-Cando o gasto se realizase con anterioridade á solicitude de subvención, feito que se acreditará nesta memoria xustificativa mediante factura co seu correspondente pagamento.

Non existe a obriga de presentar esta memoria xustificativa cando a elección do provedor recaia na oferta económica máis vantaxosa das tres que, como mínimo, obtivo o solicitante.

As ofertas presentadas e os provedores elixidos supoñen unha documentación vinculante para o desenvolvemento do proxecto no caso de ser beneficiario da axuda. Non se considerarán subvencionables, parcial ou totalmente, aqueles investimentos dos que non se presente documentación económica completa conforme o aquí recollido.

2.5. Certificados da Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda.

Como caso xeral, estes certificados non teñen que ser achegados, xa que a solicitude da axuda leva consigo a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda.

Excepcionalmente, no caso de que o solicitante denegue expresamente a autorización ao órgano xestor para que solicite de oficio estas certificacións, facéndoo constar nos propios formularios de solicitude, deberá achegar xunto coa solicitude a seguinte documentación (orixinal ou copia compulsada) que deberá estar en vigor:

2.5.a) Certificado acreditativo de estar ao día nas súas obrigas coa Axencia Estatal da Administración Tributaria.

2.5.b) Certificado acreditativo de estar ao día nas súas obrigas coa Tesouraría Xeral da Seguridade Social.

2.5.c) Certificado acreditativo de estar ao día nas súas obrigas e que non ten pendente de pagamento ningunha outra débeda, por ningún concepto, coa Administración pública da Comunidade Autónoma de Galicia.

2.5.d) Certificado acreditativo da alta no IAE emitido pola Axencia Estatal da Administración Tributaria.

Se o certificado dispón de código electrónico de verificación coa Administración pública correspondente, poderá presentarse o dito documento sen compulsar.

No caso de que o solicitante deba presentar estes certificados na fase de emenda, logo de que a consulta polo órgano xestor non obtivese resultado favorable, a data de expedición dos certificados pola administración correspondente deberá ser posterior á data de consulta polo órgano xestor, o que se comunicará no requirimento de emenda da documentación.

Artigo 6º.-Consentimentos e autorizacións.

1. De conformidade co disposto no artigo 20.3º da Lei 9/2007, a presentación da solicitude de concesión da subvención polo interesado comportará a autorización ao órgano xestor para solicitar as certificacións que deben emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.

Non obstante, o solicitante poderá denegar o consentimento, facéndoo constar expresamente no formulario de solicitude, debendo presentar entón as certificacións ás que fai referencia este punto.

2. Igualmente, de conformidade co mesmo artigo 20.3º da Lei 9/2007, se o solicitante indica que certa documentación que se deba usar neste procedemento xa obra no poder da consellería, a presentación da solicitude implica a autorización ao órgano instrutor para acceder a esa documentación.

3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consinte expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.

4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas salvedades previstas no artigo 15.2º.d) da Lei 9/2007.

Artigo 7º.-Órganos competentes.

A Dirección Xeral de Promoción Industrial e da Sociedade da Información será o órgano competente para a instrución do procedemento de concesión da subvención, correspondéndolle ao conselleiro de Innovación e Industria ditar a resolución de concesión.

Artigo 8º.-Instrución dos procedementos.

1. De conformidade co establecido no artigo 71 da Lei 30/1992, se a solicitude non reúne algún dos requisitos exixidos nestas bases reguladoras ou na correspondente convocatoria requirirase ao interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, terase por desistido na súa petición, logo da correspondente resolución.

Este requirimento de emenda tamén se fará se das certificacións obtidas de conformidade co artigo 6º.1 destas bases reguladoras resulta que non pode acreditarse que o solicitante se atope ao corrente de pagamento das súas obrigas tributarias e sociais co Estado, coa Comunidade Autónoma e coa Seguridade Social, ou no suposto de que sexa necesario achegar documentación, logo de aplicarse o disposto no artigo 35.f) da Lei 30/1992.

2. Por tratarse dun procedemento de concorrencia competitiva, e de conformidade co establecido nos artigos 59.6º.b), 60 e 61 da indicada Lei 30/1992, os requirimentos citados de emenda ou subsanación poderanse facer mediante publicación no DOG, surtindo os mesmos efectos que a notificación individualizada. Dita publicación tamén se realizará no taboleiro de anuncios da páxina web da Consellería de Innovación e Industria ao que se remitirá desde o texto publicado no DOG. Se a instrución do procedemento o aconsellase, o órgano competente poderá substituír esta publicación no DOG e na web, pola notificación individualizada de conformidade co establecido no artigo 59 da Lei 30/1992.

3. Sen prexuízo do disposto no parágrafo anterior, poderá requirirse ao solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.

4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.

5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán a disposición do órgano instrutor para que formule a proposta de resolución de inadmisión, na que se indicarán as causas desta.

Artigo 9º.-Comisión de valoración.

1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das subvencións aos interesados.

2. A composición da comisión de valoración será a seguinte:

a) Presidenta.-A directora xeral de Promoción Industrial e da Sociedade da Información

b) Dous vogais.-A subdirectora xeral de Promoción Industrial e Comercio Exterior. A xefa de servizo de Comercio Exterior e Internacionalización.

c) Secretario/a.-Un/unha funcionario/a da Dirección Xeral de Promoción Industrial e da Sociedade da Información.

3. Os/as suplentes serán nomeados/as pola Dirección Xeral de Promoción Industrial e da Sociedade da Información.

4. A comisión poderá estar asistida por expertos externos que serán nomeados pola Dirección Xeral de Promoción Industrial e Sociedade da Información.

5. Así mesmo, a comisión, poderá dispoñer a constitución dunha subcomisión técnica para os efectos de colaborar na revisión e valoración dos documentos achegados xunto coa solicitude. Tanto os membros da comisión como os membros da subcomisión técnica poderán percibir axudas de custo por asistencias e axudas para gastos de locomoción por concorrer ás sesións conforme o Decreto 144/2001, do 7 de xuño (DOG do 25 de xuño).

6. Na proposta de concesión que formule a comisión figurarán de xeito individualizado os solicitantes propostos para obter a subvención, especificándose, a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible.

7. Sen prexuízo do recollido nos puntos anteriores, á vista da documentación dispoñible ou como resultado da valoración obtida, a comisión de valoración poderá considerar como non viable técnica, económica ou financeiramente unha actuación presentada, ben parcialmente ou ben na súa totalidade. Nese caso, eses investimentos non serían subvencionables.

8. A comisión de valoración, con carácter xeral para todas as actuacións presentadas, poderá establecer límites máximos de investimento subvencionable naqueles conceptos en que xustificadamente se estime necesario, segundo criterios de máxima eficiencia na asignación de recursos.

Artigo 10º.-Criterios de valoración.

As actuacións que se presenten deberán ser técnica, económica e financeiramente viables e os criterios de avaliación que servirán de base para a determinación da preferencia na concesión da subvención e a intensidade desta, relacionados por orde decrecente de importancia, serán os seguintes:

a) Ámbito territorial estatal e internacional da execución das actuacións de difusión, promoción e acceso a mercados -de 10 a 50 puntos-:

a.1. Execución dunha actuación nos mercados internacionais, 20 puntos, no caso de que sexan máis dunha actuación, 25 puntos.

a.2. Participación en feiras e outros eventos expositivos de carácter internacional que se celebrarán no ámbito estatal (segundo o calendario de feiras internacionais publicado anualmente pola Secretaría de Estado de Comercio do Ministerio de Industria, Turismo y Comercio), 15 puntos.

a.3. Execución dunha ou máis actuacións no ámbito estatal, excluídas as feiras e eventos de carácter internacional recollidas no punto anterior, 10 puntos.

b) Esforzo de promoción realizado segundo o tamaño da empresa solicitante -de 5 a 15 puntos-:

Grandes empresas, 5 puntos.

Medianas empresas, 10 puntos.

Pequenas empresas e microempresas, 15 puntos.

Para a clasificación das empresas, segundo o seu tamaño, actuarase de acordo coa Resolución da Comisión Europea do 6 de maio de 2003 (DOUE 20-5-2003) sobre definición de microempresa, pequena e mediana empresa, tendo en conta os seguintes criterios:

Microempresas.-As que teñen menos de 10 traballadores e un límite de 2 millóns de euros para o volume de negocio e o balance xeral.

Pequenas empresas.-As que teñen entre 10 e 49 traballadores e un límite de 10 millóns de euros para o volume de negocio e o balance xeral.

Medianas empresas.-As que teñen entre 50 e 249 traballadores. O límite do volume de negocio é de 50 millóns de euros e o do balance xeral de 43 millóns de euros.

Grandes empresas.-As que superen os límites fixados para a definición de medianas empresas.

O cómputo de efectivos de persoal e os límites en caso de empresas asociadas ou vinculadas accionarialmente con terceiras, deberá efectuarse como dispón o artigo 6, puntos 2º e 3º, do anexo da citada Recomendación da Comisión.

c) Certificación que acredite a existencia na empresa de sistemas de calidade, excelencia ou ambientais, así como actuacións en RSE- De 0 a 10-

-Unha certificación de calidade, excelencia ou ambiental, 4 puntos; máis dunha certificación, 7 puntos.

-Actuacións en RSE, 3 puntos.

d) Grao de definición, concreción e claridade da memoria técnica (que deberá recoller como mínimo os contidos que se inclúen no índice que figura como anexo V) -de 0 a 10 puntos-.

e) Pertenza a algunha asociación ou agrupación galega do sector téxtil-moda-confección -5 puntos-.

f) Solicitude presentada correctamente, sen que sexa necesaria a súa rectificación nin petición de documentación complementaria -5 puntos-.

Para os efectos de aplicación deste criterio, non se considerará rectificación se o solicitante se tivese acollido ao previsto no artigo 35.f) da Lei 30/1992 e existise imposibilidade material de acceder á documentación en poder desta consellería, polo que sería preciso o seu requirimento. Para estes mesmos efectos tampouco se considerará rectificación a petición ao solicitante dos certificados sobre cumprimentos de obrigas con outras AA.PP., se o solicitante autorizase ao órgano xestor e non se obtivese un resultado positivo.

g) Compromiso de utilización da lingua galega en todas as relacións que o interesado manteña coa Administración autonómica, así como nos elementos que se deriven da materialización das actuacións subvencionables, de acordo co establecido no artigo 6.3º da Lei 3/1983, do 15 de xuño, de normalización lingüística. Este compromiso acreditarase mediante a presentación, debidamente asinada, do modelo que se inclúe como anexo IV - 5 puntos-.

(A sinatura deste anexo é independente da obriga da utilización da lingua galega nos casos e circunstancias que se recollen no artigo 2º, como condición para que as actuacións sexan subvencionables).

Artigo 11º.-Audiencia.

1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que estimen pertinentes.

2. Porén, poderase prescindir do trámite ao que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.

Artigo 12º.-Resolución e notificación.

1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.

2. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía, ou, se é o caso, a causa de denegación.

En ningún caso o importe das subvencións concedidas poderá superar o custo da actividade que vaia desenvolver o beneficiario ou, se é o caso, a porcentaxe máxima do investimento subvencionable legalmente establecida.

3. O prazo máximo para resolver e notificar a resolución ao interesado será de nove meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.

4. Todas as resolucións serán notificadas, de acordo co establecido na Lei 30/1992. Non obstante, e de conformidade co establecido no artigo 59.6º.b da indicada lei, poderase substituír a notificación individual pola publicación no Diario Oficial de Galicia e na páxina web da Consellería de Innovación e Industria. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. Coa publicación no DOG poderá remitirse aos beneficiarios a que consulten información detallada da resolución nun taboleiro da citada web.

As solicitudes desestimadas notificaranse individualmente, con indicación das causas de desestimación. Non obstante, poderase substituír a dita notificación individual pola publicación no DOG, coa indicación de que os non beneficiarios consulten a información detallada da súa resolución nun taboleiro da citada web.

Artigo 13º.-Réxime de recursos.

As resolucións ditadas, ao abeiro da correspondente orde de convocatoria, poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:

a) Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel no que se produza o acto presunto.

b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel no que se produza o acto presunto.

Artigo 14º.-Modificación da resolución.

1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.

2. Cando por circunstancias técnicas sexa imprescindible variar o contido específico dos investimentos, o órgano competente para a concesión da axuda poderá acordar a modificación da resolución por instancia do/a beneficiario/a, debendo cumprirse os seguintes requisitos:

a) Que se acredite a inexistencia de prexuízo a terceiros.

b) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da subvención.

c) Que a modificación do proxecto estea comprendida dentro da finalidade desta orde.

3. O beneficiario deberá solicitar a dita modificación mediante instancia dirixida ao conselleiro de Innovación e Industria acompañada da documentación acreditativa do cumprimento dos requisitos reflectidos no punto anterior, antes do día 16 de setembro de 2008. De non facelo implicará a perda da subvención afectada pola modificación e no caso que esta implique unha variación substancial do proxecto inicial, a perda total da subvención concedida.

4. A conformidade expresa da Consellería de Innovación e Industria ás mencionadas modificacións requirirá informe favorable da Dirección Xeral de Promoción Industrial e da Sociedade da Información, e só será outorgada cando non se altere significativamente o proxecto inicial e se cumpran os requisitos antes indicados.

5. O acto polo que se acorde ou se denegue a modificación da resolución será ditado polo conselleiro de Innovación e Industria logo da instrución do correspondente expediente no que se lle dará audiencia ao interesado nos termos previstos no artigo 11º das bases reguladoras.

Artigo 15º.-Aceptación e renuncia.

Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que o interesado comunicase expresamente a súa renuncia á subvención entenderase que a acepta, e desde ese momento adquirirá a condición de beneficiario.

A renuncia á subvención poderase facer axustándose ao modelo que se inclúe como anexo VI, así como por calquera outro medio que permita a súa constancia, de acordo co establecido no artigo 91 da Lei 30/1992.

No caso de que se comunicase a renuncia en prazo, o conselleiro ditará a correspondente resolución nos termos do artigo 42.1º da Lei 30/1992.

Artigo 16º.-Obrigas dos beneficiarios.

Son obrigas das empresas beneficiarias:

a) Realizar as actuacións que fundamenta a concesión da subvención.

b) Acreditar ante a entidade concedente a realización do investimento, así como o cumprimento dos requisitos e condicións que determinan a concesión da axuda, no prazo sinalado na convocatoria ou excepcionalmente o que se sinale na resolución cando esta sexa consecuencia da estimación dun recurso potestativo de reposición.

c) Acreditar con anterioridade a ditarse a proposta de resolución de concesión, así como antes das correspondentes propostas de pagamento, que se atopa ao corrente das súas obrigas tributarias estatais e coa Seguridade Social, e que non ten pendente de pagamento ningunha outra débeda, por ningún concepto, coa Administración pública da Comunidade Autónoma. No caso que as actuacións de oficio levadas a cabo polo órgano instrutor, consonte co artigo 20.3º da Lei 9/2007, de 13 de xuño, de subvencións de Galicia, desen como resultado que o solicitante ou o beneficiario ten débedas ou obrigas con algunha destas administracións, requirirase o solicitante ou beneficiario que regularice a situación e presente por si mesmo o correspondente certificado.

d) Someterse ás actuacións de comprobación que deba efectuar o órgano concedente, ás de fiscalización e control que corresponde á Intervención Xeral da Comunidade Autónoma en relación coa axuda concedida, ás previstas na lexislación do Tribunal de Contas e do Consello de Contas e, se é o caso, ás dos servizos financeiros da Comisión Europea e do Tribunal de Contas Europeo.

e) Comunicar á entidade concedente a obtención de subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Por estar esta convocatoria suxeita ao réxime de minimis tamén deberá comunicar calquera axuda obtida polo beneficiario baixo este réxime neste ano fiscal e nos dous anteriores. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.

f) Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao/a beneficiario/a en cada caso, coa finalidade de garantir o adecuado exercicio das facultades de comprobación e control.

g) Manter os investimentos subvencionados, conservar toda a documentación relacionada coa axuda outorgada e a aplicación dos fondos recibidos, durante un período de cinco anos desde a súa concesión.

h) Conservar os documentos xustificativos da aplicación dos fondos recibidos incluídos os documentos electrónicos en tanto poidan ser obxecto das actuacións de comprobación e control.

i) Proceder ao reintegro, total ou parcial, dos fondos percibidos, no suposto de incumprimento das condicións establecidas para a súa concesión, nos supostos previstos no artigo 33 da Lei 9/2007.

j) A entidade beneficiaria comprométese a dar publicidade do cofinanciamento por parte da Consellería de Innovación e Industria-Dirección Xeral de Promoción Industrial e Sociedade da Información en todas as actuacións que se realicen con cargo a esta subvención. Para dar cumprimento á publicidade do cofinanciamento seguiranse as instrucións que se recollen no enderezo da internet www.conselleriaiei.org.

Artigo 17º.-Subcontratación.

A subcontratación realizarase de acordo co establecido no artigo 27 da Lei 9/2007, podendo acadar o custo total da actividade proposta.

En todo caso respectarase a prohibición de subcontratación cos provedores de bens ou servizos nos que recaian algunha das condicións establecidas no devandito artigo 27.

Faise especial indicación de que os provedores non poderán estar vinculados coa entidade solicitante ou cos seus órganos directivos ou xestores; porén, con carácter excepcional, o órgano concedente poderá outorgar a súa autorización cando concorran as seguintes circunstancias:

a) Que a contratación se realice de acordo coas condicións normais de mercado.

b) Que o solicitante achegue a súa xustificación razoada do seu carácter excepcional.

c) Que se solicite a súa previa autorización (a solicitude de autorización e a súa xustificación presentaranse xunto coa solicitude de subvención).

Artigo 18º.-Xustificación da subvención.

1. Para cobrar a subvención concedida, o beneficiario deberá presentar a seguinte documentación, en orixinal ou copia compulsada, nos lugares sinalados no artigo 3 da convocatoria, tendo de prazo para presentala ata o 30 de outubro de 2008, tendo en conta que a documentación se redactará en galego, no caso de asinar e presentar o anexo IV na solicitude, segundo o artigo 5 das bases reguladoras.

a) Solicitude de libramento da subvención (modelo dispoñible na web da Consellería).

b) Memoria final na que se constate a realización da actividade e o grao de cumprimento dos obxectivos marcados, e na que deberán quedar descritas e identificadas as actuacións realizadas. Deberá indicarse expresamente a qué conceptos subvencionables corresponden as facturas presentadas.

c) Copia en formato electrónico dos contidos das actuacións realizadas (insercións, folletos, catálogos, fotografías, proxectos, acordos e demais documentación, e da acreditación da publicidade do financiamiento da Xunta de Galicia, segundo o sinalado no artigo 16 desta orde).

d) Xustificantes dos investimentos: facturas dos provedores e demais documentos de valor probatorio equivalente no tráfico xurídico mercantil e con eficacia administrativa nos termos que se establezan regulamentariamente, (importe sen IVE e importe total), en relación cos gastos subvencionables, emitidas dentro do período comprendido entre a data de inicio do proxecto e a data límite de xustificación do proxecto. Acompañarase relación nominativa de facturas agrupadas e ordenadas por actuacións subvencionables, facendo constar para cada documento o seu número de orde, data de expedición, expedidor, concepto, importe en euros e data de pagamento (especificándose, se é o caso, o tipo de cambio aplicado).

e) Xustificación dos pagamentos: transferencia bancaria, certificación bancaria ou extracto de pagamento comprendido entre a data de inicio do proxecto e a data límite da xustificación do proxecto. Nestes documentos deberán quedar claramente identificados o receptor e o emisor do pagamento. Non se admitirán os pagamentos en efectivo.

Non se admitirán como xustificantes os obtidos a través da internet se non están validados pola entidade bancaria ou dispoñen de códigos para a súa verificación por terceiros na sede electrónica da dita entidade bancaria.

f) Declaración complementaria de axudas obtidas e solicitadas para os mesmos conceptos e actuacións para os que se concedeu esta subvención en calquera outra Administración, organismos ou entes públicos ou privados. No caso de ser beneficiario dalgunha axuda ou subvención para a mesma actuación deberá achegarse a documentación necesaria para a súa valoración para os efectos da súa concorrencia coa axuda outorgada. Por estar esta convocatoria suxeita ao réxime de minimis tamén deberá comunicar calquera axuda obtida polo beneficiario baixo este réxime neste ano fiscal e nos dous anteriores (modelo dispoñible na web da consellería).

g) Certificación expedida pola entidade bancaria da titularidade da conta onde se debe realizar o pagamento na que conste a razón social e o CIF da entidade subvencionada así como o ordinal bancario, código de banco, código de sucursal e código de conta corrente.

h) Excepcionalmente, no caso de que o solicitante denegase expresamente a autorización ao órgano xestor para que solicite de oficio estas certificacións, deberá achegar certificados de que se atopa ao corrente das súas obrigas tributarias e fronte á Seguridade Social e que non ten pendente de pagamento ningunha outra débeda, por ningún concepto, coa Administración pública da Comunidade Autónoma.

i) Calquera outro documento que se requira durante a tramitación do expediente para a verificación do proxecto.

2. Transcorrido o prazo indicado sen que o beneficiario presentase a documentación xustificativa entenderase que renuncia á subvención. Neste caso, o conselleiro ditará a oportuna resolución, nos termos do artigo 42.1º da Lei 30/1992.

Artigo 19º.-Pagamento.

1. Recibida a documentación xustificativa da subvención, os órganos competentes da consellería, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada e das condicións establecidas para a súa concesión.

2. Procederá a minoración da subvención concedida cando o investimento realizado e xustificado teña un importe inferior ao inicialmente previsto, e sempre que esta minoración non supoña unha realización deficiente do proxecto.

Artigo 20º.-Incumprimento, reintegros e sancións.

1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.

2. Para facer efectiva a devolución á que se refire o punto anterior tramitarase o oportuno procedemento de reintegro, que se axustará ao previsto no título II do reintegro de subvencións da Lei 9/2007.

3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no título IV da devandita Lei 9/2007.

Artigo 21º.-Control.

1. A Consellería de Innovación e Industria poderá facer as actividades de inspección que considere oportunas para controlar o cumprimento das subvencións.

2. Alén do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007. Así mesmo, estará sometida ás actuacións de comprobación previstas na lexislación do Tribunal de Cuentas e do Consello de Contas, así como, se é o caso, aos dos servizos financeiros da Comisión Europea e do Tribunal de Contas Europeo.

Artigo 22º.-Publicidade.

No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.

Cando os importes das subvencións concedidas, individualmente consideradas, sexan de contía inferior a 3.000 €, non será necesaria a publicación no Diario Oficial de Galicia, podendo substituírse esta pola publicación das subvencións concedidas na páxina web da Consellería de Innovación e Industria.

Artigo 23º.-Remisión normativa.

Para todo o non previsto nestas bases haberá que aterse ao previsto na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña ao disposto na Lei 9/2007, do 13 de xuño, de subvencións de Galicia, no Regulamento (CE) nº 1998/2006 da Comisión, do 15 de decembro, relativo á aplicación dos artigos 87 e 88 do Tratado ás axudas de minimis, e no resto de normativa que resulte de aplicación.

Ver referencia pdf "00800D007P041.PDF"

© Xunta de Galicia
Información mantida pola Xunta de Galicia
Servizo prestado pola Consellería de Presidencia, AA.PP. e Xustiza
Correo electrónico: webdoga xunta.es